# Pennaeth (Cyfathrebu)

## Disgrifiad o'r Rôl

|  |  |  |
| --- | --- | --- |
| Graddfa gyflog: |  | E |
| Cyfeirnod: |  | HC |
| Tîm: |  | Gwasanaethau Llywodraethu a Chorfforaethol (Cynllunio a Chyfathrebu) |
| Adrodd i'r: |  | Cyfarwyddwr (Datblygu'r Celfyddydau) |
| Rheoli staff: |  | Swyddog Cyfathrebu  Golygydd Cynnwys i'r We  Swyddog Dylunio a Chyhoeddiadau  Cyfieithydd |
| Lleoliad: |  | Caerdydd |
| Teithio: |  | Cyson |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle gallwn ni o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a llesiant y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau a chwarae rhan yn y celfyddydau.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Am y rôl

Mae'r Pennaeth (Cyfathrebu) yn chwarae rhan flaenllaw wrth hyrwyddo darlun cadarnhaol a gwybodus o Gyngor y Celfyddydau a'r gweithgarwch a gefnogwn. Mae'r Pennaeth yn sicrhau ein bod i'n hyrwyddo ein gwaith gan ddefnyddio un llais cyson, mewn ffordd sy'n hoelio sylw, yn ddifyr ac yn ddealladwy.

Mae'r Pennaeth yn arwain tîm o arbenigwyr Cyfathrebu sydd, gyda'i gilydd, yn datblygu deunyddiau print ac electronig – yn y Gymraeg a’r Saesneg – sy'n adlewyrchu gwerthoedd, uchelgais a hunaniaeth Cyngor y Celfyddydau. Mae'r Pennaeth yn cydlynu ymgyrchoedd hyrwyddo a digwyddiadau sy'n codi proffil y celfyddydau a Chyngor y Celfyddydau ei hun. Un o nodau allweddol y tîm yw hyrwyddo'r celfyddydau mewn ffyrdd arloesol er mwyn estyn allan at gynulleidfa newydd ac ehangach.

### Prif gyfrifoldebau

Llywodraethu – mynychu cyfarfodydd y Cyngor a'i Bwyllgorau fel y bo angen.

Strategaeth – dyfeisio, datblygu a gweithredu'r holl weithgareddau gyda'r cyfryngau er mwyn dadlau achos, hyrwyddo ac esbonio cenhadaeth Cyngor y Celfyddydau a'i flaenoriaethau trwy adrodd ein straeon ysbrydoledig, codi ein proffil a sicrhau ein bod ni'n parhau i lewyrchu.

Cyfathrebu – dyfeisio dulliau effeithiol a hygyrch o rannu newyddion a gwybodaeth (yn fewnol ac yn allanol).

Materion cyhoeddus – creu enw da a chadarnhaol ar gyfer Cyngor y Celfyddydau ymysg y bobl a’r cyrff sy'n allweddol wrth wneud penderfyniadau, rhanddeiliaid, partneriaid a'r cyhoedd. Datblygu a meithrin partneriaethau cyfredol a chreu perthnasau newydd er mwyn sicrhau bod ein proffil yn uchel ar lefel leol, cenedlaethol a rhyngwladol.

Gweithredu fel pwynt cyswllt strategol ar gyfer swyddfa Comisiynydd y Gymraeg, ac arwain ar Safonau'r Gymraeg

Cysylltiadau â'r cyfryngau – manteisio ar botensial y wasg, a'r cyfryngau darlledu a’r cyfryngau chymdeithasol trwy:

* gynhyrchu deunydd perthnasol a phriodol
* monitro perthnasau positif â chysylltiadau allweddol o fewn y cyfryngau
* cynorthwyo'r Cadeirydd a'r Prif Weithredwr yn eu gweithgareddau gyda'r cyfryngau
* cyfleu ac arwain gweledigaeth drawsnewidiol ar gyfer defnyddio technolegau digidol er mwyn llywio cysylltiadau a rhyngweithio â'n cynulleidfaoedd ar lein a ffisegol.

Cynnwys – sicrhau bod ein cynnyrch print, cyhoeddiadau, ein hallbwn digidol, a deunyddiau ar y rhyngrwyd a'r fewnrwyd yn cynnig gwybodaeth o safon uchel am ein gweithgareddau sy'n glir ac yn hawdd ei darllen yn Gymraeg ac yn Saesneg.

Dilyn ac yn ymarfer egwyddorion 'Cymraeg Clir' a 'Plain English'.

Trefnu a negodi'r gwasanaethau 'pigion y wasg' a monitro'r cyfryngau er mwyn gwerthuso gwaith cysylltiadau cyhoeddus a chyfryngau cymdeithasol y tîm.

Hyrwyddo – helpu i godi proffil ac dwysáu effaith gwasanaethau allweddol y celfyddydau a phrosiectau corfforaethol.

Ymgyrchu a digwyddiadau – ymchwilio, dyfeisio a rheoli prosiectau a digwyddiadau sy'n hyrwyddo'r celfyddydau a gwaith Cyngor Celfyddydau Cymru (gan gynnwys presenoldeb Cyngor y Celfyddydau mewn digwyddiadau diwylliannol allweddol).

Ymgynghori – cydlynu ymgynghoriadau cyhoeddus ar bolisïau, cynlluniau a strategaethau Cyngor y Celfyddydau.

Brand – sicrhau defnydd cyson o 'arddull' a brand Cyngor y Celfyddydau, a sicrhau bod Cyngor y Celfyddydau, Llywodraeth Cymru a'r Loteri Genedlaethol yn cael cydnabyddiaeth briodol gan y rhai sy'n derbyn cyllid.

Datblygu 'tôn llais' y Cyngor.

Data am gysylltiadau – cydlynu rheolaeth ar gysylltiadau a rhestrau postio Cyngor y Celfyddydau, gan sicrhau bod y wybodaeth yn:

* gywir ac yn gyfoes
* cael ei chadw mewn un gronfa ddata gorfforaethol
* cydymffurfio â'r gofynion a'r ddeddfwriaeth Diogelu Data cyfredol.

Aelodaeth o grwpiau – bod yn aelod o amryw o grwpiau a thimau prosiect mewnol ac allanol.

Cydlynu'r cysylltiad rhwng Cyngor Celfyddydau Cymru, NLPU a'r a Gweithredwyr y Loteri Genedlaethol (sef Camelot ar hyn o bryd) mewn perthynas â gweithgarwch i gyfleu 'Un Teulu'r Loteri Genedlaethol', gan gynnwys mynychu cyfarfodydd rheolaidd ag arweinydd cyfathrebu NLPU yng Nghymru.

Mynychu cyfarfodydd Penaethiaid Cyfathrebu Dosbarthwyr Cyllid y Loteri yng Nghymru, a Phenaethiaid Cyfathrebu Dosbarthwyr Arian y Loteri yn y DU, a chyfrannu at y gweithgareddau sy'n deillio ohonynt.

Cydymffurfiaeth gorfforaethol – dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

### Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Felly mae pob aelod o staff yn gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Am hynny, mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu - staff sydd â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Gwybodaeth** | * Brwdfrydedd dros y celfyddydau a'r creadigrwydd i ddatblygu mentrau sy'n datblygu blaenoriaethau Cyngor y Celfyddydau * Gwybodaeth broffesiynol am amgylchedd y cyfryngau yng Nghymru, y DU ac yn rhyngwladol * Sgiliau TG datblygedig iawn, a dealltwriaeth dda am dechnoleg gwybodaeth | * Dealltwriaeth am strwythurau'r llywodraeth genedlaethol a lleol, a sut mae cyrff cyhoeddus yn gweithredu yng Nghymru * Y gallu i feithrin perthnasau gwaith proffesiynol â sefydliadau ac artistiaid blaenllaw ym myd y celfyddydau yng Nghymru |
| **Profiad** | * Gradd berthnasol a/neu brofiad proffesiynol sylweddol o weithio mewn amgylchedd cyfathrebu * Profiad o lunio a gweithredu strategaethau cyfathrebu * Profiad o weinyddu busnes, llunio cyllidebau, rhagfynegi, rheoli prosiectau a rheoli staff | * Gwybodaeth am y prif ffactorau a dylanwadau sy'n effeithio ar waith Cyngor Celfyddydau Cymru * Profiad o gynnal a rheoli digwyddiadau corfforaethol |
| **Nodweddion** | * Yr awdurdod personol i weithredu mewn ffordd hygred ar lefel uwch ym maes materion cyhoeddus ar ran corff cyhoeddus cenedlaethol, a'r hyblygrwydd i weithio'n effeithiol fel aelod o dîm * Sgiliau cyfathrebu rhagorol wrth siarad ac wrth ysgrifennu, y gallu i gyfathrebu'n hyderus yn Gymraeg ac yn Saesneg yn ysgrifenedig ac ar lafar – er mwyn cynnal perthnasau effeithiol ar lefel uwch yn fewnol ac yn allanol * Y gallu i feddwl mewn ffordd resymegol a strategol wrth gynllunio, rheoli a chyflawni prosiectau a thasgau cymhleth * Y gallu i bwyso a mesur gwahanol flaenoriaethau a gofynion, dod i benderfyniadau a chyflwyno argymhellion a allai ddylanwadu ar y busnes * Ymrwymiad i safonau uchel o ran gofal cwsmeriaid * Nodweddion doethineb a disgresiwn, ynghyd â brwdfrydedd dros y celfyddydau * Y gallu a'r parodrwydd i deithio'n gyson ledled Cymru a'r DU a/neu dramor, ac i weithio oriau anghymdeithasol pan fo angen |  |
| **Y Gymraeg** | * Rhuglder yn y Gymraeg (ysgrifenedig a llafar) |  |